Տաթևիկ Մատինյան

Տաթևիկ Արտուշի Մատինյան (օգոստոսի 24, 1983, Վանաձոր, Հայկական ԽՍՀ), հայ իրավագետ, փաստաբան, մարդու իրավունքների փորձագետ, «Լիբերալ քաղաքականության ինստիտուտ» հասարակական կազմակերպության նախագահ, «Ռազմավարական դատավարությունների կենտրոն» իրավապաշտպան հասարակական կազմակերպության խորհրդի անդամ, ՀՀ փաստաբանների պալատի անդամ։ 

Տաթևիկ Մատինյանը «Ռազմավարական դատավարությունների կենտրոն»-ի գործունեության շրջանակներում  2011 թվականին Մարդու իրավունքների եվրոպական դատարան է ներկայացրել «Բադալյանն ընդդեմ Ադրբեջանի» դատական գործը, որով ՄԻԵԴ-ը 2021 թվականին կայացրել է ընդդեմ Ադրբեջանի Հանրապետտության նախադեպային որոշում։ 2023 թվականին Տաթևիկ Մատինյանը որպես իրավապաշտպան ներկայացրել է տուժող կողմի շահերը ռազմավարական նշանակություն ունեցող «Ենգիբարյանն ու Սիմոնյանն ընդդեմ Հայաստանի» գործով։

2023 թվականի մայիսի 20-ից հանդիսանում է Արբիտրաժի և հաշտարարության հայաստանյան կենտրոնի ղեկավարը։

Վաղ տարիներ կյանք և կրթություն 
Տաթևիկ Մատինյանը ծնվել է 1983 թվականի օգոստոսի 24-ին Հայկական ԽՍՀ-ի Կիրովական (ներկայումս՝ Վանաձոր) քաղաքում։

2005 թվականին գերազանցությամբ ավարտել է «Մխիթար Գոշ» հայ-ռուսական միջազգային համալսարանի իրավագիտության ֆակուլտետը, իսկ 2012 թվականին ստացել է իրավագիտության մագիստրոսի աստիճան։ Միջազգային հետազոտման և փոխանակման բյուրոյի (IREX) կողմից կազմակերպված և ԱՄՆ պետքարտուղարության կողմից ֆինանսավորվող փոխանակման ծրագրի շրջանակներում Տաթևիկ Մատինյանը 2003-2004 թվականին սովորել է Նեբրասկայի համալսարանի գիտությունների և արվեստի քոլեջում` ուսումնառելով քրեական իրավունք։

Մասնակցել է մի շարք մասնագիտական դասընթացների Ֆրանսիայում, Լեհաստանում, Գերմանիայում, Վրաստանում, Մոլդովայում, Ամերիկայի Միացյալ Նահանգներում։

2022 թվականին ավարտել է Սթենֆորդի համալսարանի «Դրափեր Հիլս» ծրագիրը։

Մասնագիտական գործունեություն 
Տաթևիկ Մատինյանն իր մասնագիտական գործունեությունը սկսել է որպես կամավոր աշխատելով «Համաշխարհային ուսուցում» ՀԿ հզորացման ծրագրի Վանաձորի գրասենյակում դեռևս 2002 թվականին։

2005-2019 թվականներին նա աշխատել է մի շարք հասարակական կազմակերպությունների և քաղաքացիական հասարակության կազմակերպությունների հետ, ինչպիսիք են «Մխիթար Գոշ» հայ-ռուսական միջազգային համալսարանի «Իրավաբանական կլինիկան»՝ որպես կլինիկայի աշխատանքները համակարգող։

Որպես Ժողովրդավարական նախաձեռնությունների երիտասարդական կենտրոնի համահիմնադիր և նախագահ՝ 4 տարվա ընթացքում համակարգել է 7-ից ավելի նախագծեր։ 

Մասնագիտական գործունեության մաս է կազմում նաև Տաթևիկ Մատինյանի փորձառությունը Ռազմավարական դատավարությունների կենտրոնում, որտեղ վերջինս համակարգել է մարդու իրավունքների թեմատիկայով 3 ծրագրեր, ապա «Հելսինկյան քաղաքացիական ասամբլեայի Վանաձորի գրասենյակ»-ում  եղել է որպես իրավաբանական բաժնի համակարգող։

Որպես իրավական փորձագետ, Տաթևիկ Մատինյանը Միջազգային և համեմատական ​​իրավունքի կենտրոնում՝ ՀՀ պաշտպանության նախարարության հետ սերտ համագործակցությամբ, իրականացրել է ՀՀ ՊՆ-ում հարկադիր աշխատանքի պրակտիկայի բացահայտման գործընթացը վերահսկելու համար գործիքների և մեթոդաբանության մշակում, ինչպես նաև դրան հաջորդող ժամանակահատվածում «Ի Էլ Էլ գործընկերություն» փաստաբանական գրասենյակում եղել է որպես հանրային ​​կառավարման պրակտիկայի ղեկավար։

Ներգրավվել է «Արդարադատության մոնիթորինգ» և «Հայաստանում սնանկության համակարգի բարելավմանն ուղղված աջակցություն» խորագրով 2 խոշոր ծրագրերի իրականացմանը որպես մոնիթորինգի մասնագետ։ 

2020 թվականից անկախ փորձագետ է մարդու իրավունքների և փաստերի վրա հիմնված քաղաքականության մշակման ոլորտներում և իրականացնում է թեմատիկ հետազոտություններ, ինչպես նաև ներպետական և միջազգային մակարդակներում (մասնավորապես ՄԻԵԴ) դատական հայցերի ներկայացում, դատարաններում ներկայացուցչության և իրավական պաշտպանության իրականացում, օրենքների նախագծերի կազմում, վերլուծական և համեմատական հետազոտությունների մշակում, սեմինարների և դասընթացների անցկացում։

Լիբերալ քաղաքականության ինստիտուտ 
2021 թվականից Տաթևիկ Մատինյանը Լիբերալ քաղաքականության ինստիտուտի նախագահն է։ 2021-2023 թվականներին Տաթևիկ Մատինյանի նախագահությամբ ինստիտուտն իր միջազգային գործընկերների՝ Հայաստանում Նիդերլանդների Թագավորության դեսպանության, VVD International-ի, «Ֆրիդրիխ Նաուման» հիմնադրամի հայաստանյան գրասենյակի և այլոց հետ համագործակցելով, իրականացրել է բազմաթիվ ոչ ֆորմալ կրթական միջոցառումներ, սեմինարներ, վերապատրաստման դասընթացներ, որոնք գլխավորապես վերաբերում են ատելության խոսքի դեմ պայքարին։

Արբիտրաժի և հաշտարարության հայաստանյան կենտրոն 
2023 թվականի մայիսի 20-ին Տաթևիկ Մատինյանն ընտրվել է Հայաստանի Հանրապետության մասնակցությամբ Արբիտրաժի և հաշտարարության հայաստանյան կենտրոնի ղեկավար։

Ծանոթագրություններ 

Հայ իրավաբաններ